KIRJALLINEN KYSYMYS E-1544/03 esittäjä(t): Carlos Westendorp y Cabeza (PSE) neuvostolle. Kasvihuonekaasujen päästökauppa.



Virallinen lehti nro 051 E , 26/02/2004 s. 0107 - 0108



KIRJALLINEN KYSYMYS E-1544/03 esittäjä(t): Carlos Westendorp y Cabeza (PSE) neuvostolle (7. toukokuuta 2003) Aihe: Kasvihuonekaasujen päästökauppa Kasvihuonekaasujen päästökauppaa koskevan direktiiviehdotuksen mukaan yritykset voivat käydä keskenään kauppaa niille myönnetyillä päästöoikeuksilla. Direktiivin voimaantulolla voisi olla huolestuttavia seurauksia tietyille aloille, sillä ehdotuksessa ei ole otettu huomioon eräitä tärkeitä, seuraavassa esitettäviä seikkoja: 1. joidenkin yhtiöiden useissa Euroopan valtioissa, jotka voisivat ottaa käyttöön erilaisia, jopa ristiriitaisia säännöksiä, sijaitsevat tuotantoyksiköt; 2. yrityksen laitosten ulkopuolella syntyvät epäsuorat päästöt, jotka kuitenkin johtuvat yrityksessä käytetyistä energianlähteistä (esimerkiksi masuunien päästöt); 3. kilpailun vääristyminen eri alojen ja valtioiden välillä ja 4. kapasiteettien siirtoa vastaavien päästöoikeuksien siirto, kun samaan yhtiöryhmään kuuluvia tuotantolaitoksia suljetaan. Erityisesti metallialalla tämä rajoittaisi vakavasti alan yritysten käytettävissä olevia mahdollisuuksia niiden sovittaessa toimintaansa direktiivin erityisten säännösten mukaiseksi. Niiden mukaan lisääntyneitä kustannuksia ei voi siirtää (asiakkaita ja raaka-aineiden toimittajia koskevat tarkat rajoitukset), ja teräksen tuotannolle on vain kaksi mahdollisuutta (masuuni- ja valokaariuuniprosessi, joista kummastakin säädetään direktiivissä suoraan). Lisäksi vaikka masuunit vähentävät energiantuotannon hiilidioksidipäästöjä, päästökaupasta ei hyödy niinkään terästeollisuus vaan ironista kyllä pikemminkin energiayhtiöt. Pitääkö neuvosto nämä seikat mielessään, jotta alan uudelleenjärjestely ei vaarantuisi nyt, kun se on vihdoin alkanut lujittua yhteisön tasolla? Vastaus (2. lokakuuta 2003) Neuvosto vahvisti 18. maaliskuuta 2003 yhteisen kantansa ehdotukseen direktiiviksi kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoton direktiivin 96/61/EY muuttamisesta. Sen säännöksissä on asetettu tasapainoon yhteisön laajuisen järjestelmän edut sekä toissijaisuus- ja suhteellisuusperiaate, niin että samalla edistetään yhteisön ja sen jäsenvaltioiden Kioton pöytäkirjan nojalla antamien yhteisten sitoumusten toteuttamista kustannustehokkaasti. Yhteisen kannan keskeisinä tavoitteina on varmistaa sisämarkkinoiden moitteeton toiminta ja estää kilpailun vääristyminen. Yhteiseen kantaan sisältyy sellaisia päästöoikeuksien myöntämiseen liittyviä yhteisön tason säännöksiä, jotka ovat tarpeen näiden tavoitteiden saavuttamiseksi. Näin ollen jäsenvaltiot määrittävät jaettavien päästöoikeuksien kokonaismäärän kasvihuonekaasupäästöjen vähentämistä koskevien velvoitteidensa mukaisesti ja sellaisten yhteisten perusteiden avulla, joilla pyritään varmistetaan kaikille järjestelmään osallistuville yhtäläiset edellytykset. Yhteisessä kannassa käsitellään Kioton pöytäkirjan tapaan suoria päästöjä. Päästöoikeuksien siirron osalta yhteisessä kannassa sallitaan toiminnanharjoittajien väliset siirrot jäsenvaltion sisällä tai jäsenvaltioiden välillä ilman muita kuin Kioton pöytäkirjan tai sen nojalla tehtyjen päätösten mukaisia rajoituksia, ja päästöoikeudet jaetaan aluksi toiminnanharjoittajille eikä laitoksille. Näin ollen EU:n laajuisten markkinoiden luomista päästöoikeuksien kaupan alalle ei voida pitää esteenä terästeollisuuden rakenneuudistukselle.